25. ΒΑΣΙΛΙΚΟΝ ΔΙΑΤΑΓΜΑ της 15/24 Δεκ. 1955 (ΦΕΚ Α΄ 345) Περί των εν τη Ανωτάτη Σχολή διδασκομένων και εξεταζομένων μαθημάτων. Έχοντες υπ’ όψιν το άρθρ. 3 του Ν.Δ. 3401/1955 γνωμοδότησιν του Συμβουλίου Επικρατείας προτάσει του επί της Εθνικής Παιδείας και Θρησκευμάτων Υπουργού μετά γνώμην της Γενικής Συνελεύσεως των καθηγητών της Ανωτάτης Σχολής Οικονομικών και Εμπορικών επιστημών, διατυπωθείσαν κατά την συνεδρίαν αυτής της 26ης Οκτωβρίου 1955, απεφασίσαμεν και διατάσσομεν: Άρθρ.1.-1.(Καθωρίζοντο τα εν τη Σχολή διδασκόμενα κατ’ έτη σπουδών μαθήματα κλπ. δια τα οποία βλ. ήδη κατωτ. αποφ. Υπ. Παιδείας αριθ. 23775, 36523/1963). 2.Οι Καθηγηταί της Πολιτικής Οικονομίας εναλλάσσονται εις την διδασκαλίαν των τεσσάρων ετών και εις τας εξετάσεις του πρώτου, δευτέρου και τρίτου έτους σπουδών, κατά δε τας επί πτυχίω εξετάσεις του τμήματος Οικονομικών Επιστημών εξετάζουν άπαντες, δίδοντες χωριστόν βαθμόν. 3.Οι καθηγηταί της Ιδιωτικής Οικονομικής και Λογιστικής και της Λογιστικής εναλλάσσονται εις την την διδασκαλίαν και τας εξετάσεις του πρώτου και δευτέρου έτους σπουδών κατ’ έτος, εις δε το τρίτον και τέταρτον (τμήματος Εμπορικών Επιστημών) έτος σπουδών διδάσκουν ανά δύο ώρας εβδομαδιαίως έκαστος εξετάζοντες αμφότεροι και δίδοντες χωριστόν βαθμόν. Άρθρ.2.1.Κατά τας τμηματικάς εξετάσεις του πρώτου, δευτέρου και τρίτου έτους σπουδών οι σπουδασταί εξετάζονται εις τα διδασκόμενα μαθήματα και επί της διδακτέας ύλης τούτων κατά το αντίστοιχον έτος, συμφώνως προς τας διατάξεις του άρθρ. 5 του Νόμ. 3234/1955. 2.Κατά τας επί πτυχίω εκάστου τμήματος εξετάσεις οι σπουδασταί εξετάζονται εις τα διδασκόμενα εις το τέταρτον έτος σπουδών του αντιστοίχου τμήματος μαθήματα εφ’ ολοκλήρου δε της και τα τέσσαρα έτη σπουδών διδακτέας ύλης. 3.Κατά τα λοιπά ως προς την φοίτησιν, την διδασκαλίαν και τας εξετάσεις ισχύουν αι ήδη κείμεναι περί της Ανωτάτης Σχολής Οικονομικών και Εμπορικών Επιστημών διατάξεις. Εις τον αυτόν επί της Εθνικής Παιδείας και Θρησκευμάτων Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 